“O‘zgidromet” havo harorati keskin pasayishi kutilayotganini ma’lum qildi

Respublika Gidrometeorologiya markazi 21—22 oktabrda O‘zbekiston hududiga Kaspiy dengizi orqali Kavkaz hududlari ustida shakllangan nam va sovuq havo massalari kirib kelishini ma’lum qildi.

Qayd etilishicha, shu kunlari respublika bo‘yicha ba’zi joylarda yomg‘ir yog‘adi. Tog‘ oldi va tog‘li hududlarda yog‘ingarchilik (yomg‘ir, qor), ba’zi joylarda kuchli bo‘ladi, ko‘rinuvchanlik yomonlashadi.
Havo harorati 10-13 darajaga, 21-oktabrda kunduz kuni 8-13 daraja iliqqacha, 22-oktabrda kechasi 2 daraja sovuq—3 daraja iliqqacha pasayishi kutilmoqda.
21—22 oktabrda respublika bo‘yicha ba’zi joylarda shamol tezligi 15-20 metr/sekundgacha kuchayishi mumkin.
O‘zbekistonda hafta o‘rtalaridan havo harorati pasayib, yomg‘ir yog‘ishi haqida “O‘zgidromet” avvalroq ogohlantirgandi.